Mango-vlugte glo vertraag weens ysweer‘n Maroela Media-leser het die foto verskaf ‘n Maroela Media-leser, wat anoniem wil bly, het laat weet dat talle vlugte van die lugredery Mango Woensdagoggend vertraag is. Mango het op sy Facebook-blad bevestig dat vlugte vanaf Johannesburg vertraag is weens “ystoestande”. Volgens Mango is daar ‘n vertraging van sowat 45 minute. Op Twitter voer passasiers egter aan dat verskeie vlugte reeds langer as twee ure vertraag is. Vlugte na Kaapstad, Durban en Port Elizabeth word onder meer geraak. Volgens die Maroela-leser is ander lugrederye se vlugte nie vertraag nie. Hein Kaiser, Mango se woordvoerder, kon nie onmiddellik vir kommentaar bereik word nie. Tlali Tlali, woordvoerder van die Suid-Afrikaanse Lugdiens (SAL), kon ook nie onmiddellik kommentaar lewer nie. Word jy deur die vertragings geraak? Stuur vir ons ‘n e-pos by [email protected]